Document ID: 31985R1921

*****
ΚΑΝΟΝΙΣΜΟΣ (ΕΟΚ) αριθ. 1921/85 ΤΗΣ ΕΠΙΤΡΟΠΗΣ
της 11ης Ιουλίου 1985
για τον περιορισμό, για την περίοδο εμπορίας 1985/86, της χορήγησης ενίσχυσης στην παραγωγή για τα αχλάδια Williams διατηρημένα σε σιρόπι
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 746/85 (2), και ιδίως το άρθρο 3 παράγραφος 3,
τον κανονισμό (ΕΟΚ) αριθ. 991/84 του Συμβουλίου της 31ης Μαρτίου 1984 περί περιορισμού της χορήγησης ενίσχυσης στην παραγωγή ορισμένων οπωρών σε σιρόπι (3), και ιδίως το άρθρο 2,
Εκτιμώντας:
ότι ο κανονισμός (ΕΟΚ) αριθ. 991/84 καθόρισε σε 70 085 τόνους την ποσότητα αχλαδιών Williams διατηρημένων σε σιρόπι, στην οποία επιτρέπεται να χορηγηθεί ενίσχυση· ότι θα πρέπει να θεσπιστούν οι διατάξεις που θα εξασφαλίζουν την κατανομή αυτής της ποσότητας μεταξύ των διαφόρων επιχειρήσεων μεταποίησης·
ότι, για τον σκοπό αυτό, ως βάση πρέπει να χρησιμοποιούνται τα πλέον πρόσφατα ασφαλή δεδομένα, όσον αφορά τις ολικές ποσότητες που έχουν παραχθεί·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Μεταποιημένων Προϊόντων με βάση τα Οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο εμπορίας 1985/86 η χορήγηση της ενίσχυσης στην παραγωγή για κάθε επιχείρηση μεταποίησης αχλαδιών Williams διατηρημένων σε σιρόπι περιορίζεται σε 66,78 %.
2. Το ποσοστό που αναφέρεται στην παράγραφο 1 εφαρμόζεται, όσον αφορά τις επιχειρήσεις που άρχισαν την παραγωγή τους πριν από την περίοδο εμπορίας 1983/84, στο ένα τρίτο του καθαρού βάρους της συνολικής ποσότητας που είχε παραχθεί κατά τις περιόδους εμπορίας 1982/83, 1983/84 και 1984/85·
Όσον αφορά τις επιχειρήσεις που άρχισαν την παραγωγή τους:
α) κατά την περίοδο εμπορίας 1983/84, το ποσοστό εφαρμόζεται στο ήμισυ του καθαρού βάρους της συνολικής ποσότητας που έχει παραχθεί κατά τις περιόδους εμπορίας 1983/84 και 1984/85·
β) κατά την περίοδο εμπορίας 1984/85, το ποσοστό εφαρμόζεται στο καθαρό βάρος της συνολικής ποσότητας που έχει παραχθεί κατά την περίοδο αυτή.
Κατά την έννοια της παραγράφου αυτής, η συνολική ποσότητα που έχει παραχθεί κατά τη διάρκεια της περιόδου εμπορίας 1984/85 είναι η ποσότητα των αχλαδιών Williams σε σιρόπι που ανακοινώθηκε στις αρμόδιες αρχές και εγκρίθηκε από αυτές.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Ιουλίου 1985.

Labels: 17
19